Birthe Skaarup (DF), 2005-04-12:
Jeg kan høre på indenrigs- og sundhedsministeren, at ministeren sådan set er enig i intentionerne i det her.
Noget at det, jeg synes er vigtigt, er, at vi planlægger et mål, at vi får en proces i gang, sådan at vi netop her i landet kan tilbyde en ens behandling i hele vores sundhedsvæsen.
Som ministeren også er inde på, var det jo en del af reformen her, som vi skulle i gang med, at vi netop skulle prøve på at få sådan et patientbehandlingsforløb i gang, som skulle være til gavn for de danske patienter.
Men jeg vil naturligvis gerne have, at ministeren følger op på det: Er der nogle økonomiske konsekvenser i det her?
Handler det også om efteruddannelse af læger?
Der er flere elementer, synes jeg, som man kunne tage op i den anledning.
Nu var Patientforeningen Danmark i går inde på, om det ikke var en god idé at lave en vidensbank for det her område, sådan at man løbende kunne opdatere lægerne.
Hvad mener ministeren om det?
Det er jeg måske også tilbøjelig til spontant at mene, men jeg afdækker det gerne yderligere, også direkte over for fru Birthe Skaarup.
Der er jo altså en ekstrem kompleksitet i de behandlingstilbud, vi giver danske patienter, og frem for at bilde sig ind, at man er i stand til ét sted at have det totale, forkromede, aktuelle overblik, tror jeg altså mere på, at vejen frem er at skabe nogle systemer, hvor man via den måde, man har bygget systemerne op, er sikker på, at der er en hurtig spredning af ny viden.
Det bidrager de 5 regioner til, for nu skal vi sprede viden inden for 5 regioner frem for inden for 15 selvstændige sundhedsvæsener.
Det er den ene ting.
Så jeg synes snarere, at vi skulle tage den idé og så se, om den kunne tænkes bredere ind i sundhedsvæsenet frem for at lave en stor central databank.
I går aftes i TV-avisen kunne vi høre om en sag fra en patient og en patientforening om ikke alene behandlingsmetoder i Danmark på de danske sygehuse, men også operationer.
Utilfredsheden gik på, at man ikke på alle landets sygehuse fik mulighed for at blive opereret efter de nyeste metoder.
Efter vores opfattelse må det være sådan, at vi, hvis vi får nogle nye behandlingsmetoder her i Danmark, også skal bruge dem, hvad enten patienten bor i Nordjylland eller på Sydfalster.
Det vil jeg selvfølgelig gerne høre hvad ministeren mener om.
Jeg vil sige til fru Birthe Skaarup, at jeg tror, at vi her har med en sag at gøre, vi ser fuldstændig ens på.
For det, der har drevet både regeringen og Dansk Folkeparti til nu at tage det politiske ansvar for at lave en sundhedsreform, hvor vi bevæger os fra 15 selvstændige sundhedsvæsener til 5 stærke sundhedsregioner, er jo præcis ambitionen om at gøre et godt dansk sundhedsvæsen endnu bedre og skabe nogle bedre planlægningsrammer, som sikrer, at de gode eksempler vandrer hurtigere.
Det gælder, hvad enten vi nu taler om de gode eksempler i relation til, hvordan man skaber patienttilfredshed, hvordan man skaber en god ressourceanvendelse, eller hvordan man skaber det, det hele handler om, nemlig behandling.
Der har vi brug for at sprede god behandling hurtigere.
Det bidrager kommunalreformen til i samspil med, at Sundhedsstyrelsen får en stærkere rolle at spille.
Jeg anerkender, at der her er et behov.
Det har vi også historisk anerkendt i fællesskab.
Det er bl.a. baggrunden for, at vi på kræftområdet lavede second opinion-panelet, som jo præcis har haft den effekt, at vi har fået udbredt nye behandlingsformer langt hurtigere, fordi den kræftlæge, der stod på en decentral sygehusenhed, altså havde en mulighed for så at sige at få sin sag prøvet hos nogle eksperter.
Jeg mener, at vi med kombinationen af det, vi har set i forbindelse ned second opinion-panelet på kræftområdet, og det, vi nu er i gang med med kommunalreformen, er ved at lægge sporene ud til et sundhedsvæsen, som er langt hurtigere til at adoptere de nye og bedste behandlingsformer, hvor der vel at mærke også er evidens knyttet til.